b'\n_START_ARTICLE_\nAntonio de Verneda\n_START_PARAGRAPH_\nAntonio de Verneda (1693. \xe2\x80\x93 1774.), rije\xc4\x8dki arhitekt. Jedan je od najzna\xc4\x8dajnijih baroknih graditelja prve polovice 18. stolje\xc4\x87a u Hrvatskom primorju._NEWLINE_Njegov je otac, don Felice de Verneda, \xc5\xa1panjolski plemi\xc4\x87 aragonskog podrijetla, do\xc5\xa1ao u Austriju kada je Karlo VI stupio na prijestolje. Antonio de Verneda obrazovao se za vojnog in\xc5\xbeenjera te je prema carskoj odluci upravljao gradnjom vojnog brodogradili\xc5\xa1ta u Kraljevici i Lazareta u Rijeci (1722.-1725). Kad se 1726. o\xc5\xbeenio k\xc4\x87erkom Felicea de Benzonija i Ursule de Marotti, u\xc5\xa1ao je u obitelj bogatih uglednika, \xc5\xa1to mu je omogu\xc4\x87ilo dobivanje narud\xc5\xbebi za velike radove._NEWLINE_Osim Lazareta, zna\xc4\x8dajan je njegov rad na obnovi rije\xc4\x8dke gradske vije\xc4\x87nice (Palac Komuna), kojoj je 1740. godine nadogradio drugi kat. Od 1743. do 1753. vodi obnovu ru\xc5\xa1evnog Starog grada u Ozlju za vlasnika R. Perlasa. Nakon potresa 1750. u Rijeci obnavlja crkvu sv. Roka, kojoj oblikuje novo pro\xc4\x8delje (kasnije poru\xc5\xa1eno). Sagradio je vlastitu ku\xc4\x87u na Rovu te pala\xc4\x8du biskupa Benzonija na Trgu Grivica u Rijeci.'